Diari Oficial de la Generalitat Valenciana


Sumari del DOGV 5023, del 08-06-2005 (2005/5309)

ORDE de 9 de maig de 2005, de la Conselleria d'Infraestructures i Transport, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb estes obres.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5023

Data del DOGV
:   08-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/5309


Data del document
:   09-05-2005

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

 Descriptors 

:   * obres públiques
    * administració local
    * suport econòmic
    * ordenació hidràulica
    * subministrament d'aigua

ORDE de 9 de maig de 2005, de la Conselleria d'Infraestructures i Transport, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb estes obres. [2005/5309]
  
Dins dels crèdits assignats als corresponents programes pressupostaris, la Conselleria d'Infraestructures i Transport ha realitzat una previsió per a obres de baix pressupost la iniciativa i l'execució de la qual siga a càrrec de les entitats locals de la Comunitat Valenciana en matèria de proveïment d'aigua, sanejament i defensa contra avingudes, així com altres actuacions relacionades amb este tipus d'obres.
  
A este fi i de conformitat amb les atribucions que em conferix l'article 35 de la Llei 5/83 de la Generalitat Valenciana de 30 de desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital,
  
ORDENE
  
Article 1. Objecte de la subvenció
  
Es convoquen els ens locals de l'àmbit territorial de la Comunitat Autònoma Valenciana a sol·licitar subvencions per a obres de baix pressupost, la iniciativa i l'execució del qual siga a càrrec dels mateixos ens locals de la Comunitat Valenciana en matèria de proveïment d'aigua, sanejament i defensa contra avingudes, així com altres actuacions relacionades amb este tipus d'obres.
  
Les citades ajudes s'atorgaran en els termes previstos en la present orde, i la seua concessió, segons la quantia, se sotmetrà als requisits que a l'efecte preveja la normativa en vigor.
  
1. Les obres que siguen subvencionades hauran de ser iniciades dins de l'any 2005 i la seua finalització justificada abans que expire el termini assenyalat per l'entitat local en el calendari de terminis d'execució de l'obra.
  
2. Les obres que durant l'any 2004 van ser declarades d'emergència, ateses les seues característiques, podran haver sigut iniciades durant eixe any, amb posterioritat a la dita declaració. Es farà constar tal circumstància en l'imprés de sol·licitud, amb aportació, a més dels documents exigits en l'article 3, els quals es mencionen en el corresponent apartat de la sol·licitud.
  
Article 2. Import global màxim i finançament
  
L'import destinat a les subvencions és de quatre-cents vint-i-sis mil euros, que es finançaran a càrrec de la línia de subvenció T0004 del programa 512.10, dels Pressupostos de la Generalitat Valenciana per al 2005.
  
El crèdit abans citat podrà incrementar-se en la quantia que permeten les disponibilitats pressupostàries.
  
Finalitzat el termini de presentació de sol·licituds, si haguera sigut ampliat el mencionat crèdit, es publicarà en el Diari Oficial de la Generalitat Valenciana l'import total de la dotació destinada a esta línia de subvenció.
  
Excepcionalment, quan així ho requerisquen les especials circumstàncies de la inversió que s'ha de realitzar, podran concedir-se ajudes en règim de despesa plurianual, sempre que ho permeten les disponibilitats pressupostàries.
  
Article 3. Sol·licituds i documentació
  
Les sol·licituds de les entitats locals interessades es confeccionaran d'acord amb el model de sol·licitud i seran dirigides al director general d'Obres Públiques; avinguda Blasco Ibáñez núm. 50. València 46152.
  
Junt amb la sol·licitud s'haurà d'adjuntar, obligatòriament, la documentació següent:
  
A) Certificat d'acord de l'òrgan competent de l'entitat local.
  
B) Projecte tècnic de l'obra, que haurà de ser informat favorablement pels servicis tècnics de la Conselleria d'Infraestructures i Transport. Per este motiu, en el cas que estos detecten alguna deficiència que haja de ser corregida, esta correcció haurà de ser remesa a esta Conselleria durant els quinze dies següents a la recepció per part de l'entitat local de l'informe corresponent, a fi que l'expedient puga ser tramitat i l'obra executada en els terminis previstos.
  
En el cas que el pressupost global de licitació siga inferior als seixanta mil cent un euros, el projecte podrà ser inicialment substituït per un document en què s'incloga:
  
- Descripció del problema i de la solució adoptada.
  
- Valoració de les obres, que continga mesuraments, descripció de les unitats d'obra amb el seu preu unitari i aplicació dels dits preus. A la suma de la valoració anterior se li aplicaran els percentatges de despeses generals, benefici industrial i IVA.
  
En el cas que l'obra per a la qual se sol·licita subvenció es considere amb possibilitat de ser inclosa entre les subvencionades, els servicis tècnics d'esta Direcció General sol·licitaran a l'Ajuntament un projecte amb els documents necessaris per a la completa definició de l'obra que s'ha d'executar, tal com disposa l'article 126 del Reglament General de Contractació de les Administracions Públiques. Este document haurà de ser remés en el termini inexorable de quinze dies.
  
La concessió de les subvencions estarà condicionada a la recepció per part de la Conselleria d'Infraestructures i Transport dels documents referits en este apartat en els terminis indicats.
  
C) Programa o calendari de terminis, elaborat pel tècnic competent de l'entitat local i subscrit per este i per l'alcalde.
  
D) Manteniment de tercers.
  
Quan la sol·licitud no reunisca els requisits establits en la present orde o no s'adjunten els documents relacionats en els paràgrafs anteriors, d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye dels documents preceptius, amb indicació que, si així no ho fera, es considerarà que ha desistit de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Tant els impresos com la informació sobre l'orde poden obtindre's a través de la pàgina web de la Generalitat Valenciana, la direcció d'Internet de la qual és www.cop.gva.es/rrhh.
  
Article 4. Presentació de sol·licituds
  
Les sol·licituds es presentaran en els corresponents registres generals de la Conselleria d'Infraestructures i Transport situats en la seua seu central de l'avinguda de Blasco Ibáñez, 50, de València i servicis territorials de Castelló i Alacant situats respectivament a l'avinguda del Mar, 16, i a l'avinguda d'Aguilera, 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de quinze dies hàbils a partir del dia següent de la publicació d'esta convocatòria en el Diari Oficial de la Generalitat Valenciana.
  
Les obres que amb posterioritat a esta data siguen declarades d'emergència, podran ser sol·licitades en l'orde de l'any 2006, sempre que esta així ho establisca i existisca crèdit adequat i suficient en els pressupostos de l'exercici corresponent.
  
Article 5. Valoració de les sol·licituds i criteris de concessió
  
La concessió de les ajudes es realitzarà per mitjà de concurrència competitiva, i s'entén per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les dites sol·licituds entre si, d'acord amb els criteris establits en la present convocatòria, amb estimació de les sol·licituds a què s'haja atorgat major valoració fins que s'extingisca el crèdit pressupostari.
  
La sol·licitud estarà subjecta a la valoració a càrrec d'una comissió, que es constituirà a l'efecte, i que avaluarà per mitjà de l'aplicació dels criteris de valoració, ponderats en orde decreixent i que s'exposen a continuació:
  
1. Gravetat del problema mesurat en termes absoluts i relatius de la població afectada.
  
2. Obres que en complementen altres ja executades o en execució.
  
3. Urgència a atendre la necessitat.
  
4. Grau de compliment de l'entitat local dels terminis de tramitació de l'expedient de contractació i de l'execució de les obres en anteriors convocatòries d'esta orde de subvencions. En el cas que l'entitat local no haguera obtingut subvenció amb anterioritat, la puntuació en este apartat serà la màxima.
  
5. Capacitat financera i de gestió de la institució peticionària.
  
6. Pressupost de l'obra.
  
Article 6. Comissió de valoració
  
La comissió de valoració a què fa referència l'article anterior estarà presidida pel director general d'Obres Públiques o persona en qui delegue, el cap de la Divisió de Recursos Hidràulics, dos tècnics de la Divisió de Recursos Hidràulics i un representant de la Secretaria General Administrativa, que actuarà de secretari.
  
La dita comissió podrà demanar dels interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
  
Esta comissió de valoració, com a òrgan col·legiat, s'ajustarà en el seu funcionament al règim establit per a estos en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Realitzada la valoració per la referida comissió, s'efectuarà la proposta de resolució.
  
Article 7. Resolució i formalització de la concessió
  
L'òrgan competent de resoldre les sol·licituds és el conseller d'Infraestructures i Transport, a proposta de la comissió de valoració.
  
El termini màxim de resolució i notificació del procediment serà de sis mesos a comptar des de la data en què la sol·licitud tinga entrada en el Registre de la Conselleria d'Infraestructures i Transport. Transcorregut el dit termini sense que s'haja rebut notificació, els interessats podran entendre desestimades les seues sol·licituds per silenci administratiu.
  
La recepció per part de la Conselleria d'Infraestructures i Transport de l'escrit d'acceptació de la subvenció, després de la notificació de la resolució definitiva, bastarà per a perfeccionar els drets i les obligacions de les parts.
  
Article 8. Abonament de la subvenció
  
Les subvencions es faran efectives directament per esta Conselleria a favor de l'entitat local beneficiària contra certificats d'obra, firmats pel tècnic director de les obres i aprovats per l'òrgan competent de l'entitat local.
  
Junt amb el primer certificat s'adjuntarà:
  
- Certificat expedit per l'interventor o el secretari acreditatiu d'haver tramitat l'expedient de contractació de l'obra d'acord amb la Llei de Contractes de les Administracions Públiques.
  
- Còpia compulsada de les ofertes sol·licitades i justificació de l'elegida (article 3-A, punt 7).
  
- Còpia compulsada del contracte formalitzat entre l'entitat local i l'adjudicatari de les obres.
  
L'últim certificat estarà acompanyat de:
  
- L'acta de recepció o el certificat de fi d'obra, si és procedent.
  
- Si l'obra ha sigut finançada, a més de la subvenció, amb fons propis o altres subvencions o recursos, certificat en el qual es faça constar l'import, la procedència i l'aplicació d'estos fons a l'obra subvencionada.
  
Si les obres es realitzen pel sistema d'administració pròpia, els certificats d'obra (que en este cas consistiran en un estat de mesuraments), hauran d'estar acompanyats, a més del que descriuen paràgrafs anteriors, dels justificants següents:
  
La part dels costos de personal, s'acreditarà per mitjà de certificat expedit per l'interventor o secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.
  
La part dels costos d'adquisició de materials o prestació de servicis s'acreditarà amb les còpies de les factures, aprovades per l'òrgan competent de l'entitat local, degudament confrontades, i s'estampillen amb la diligència: despesa finançat per la Generalitat Valenciana ?Conselleria d'Infraestructures i Transport-, subvenció concedida, data i import.
  
Article 9. Desplegament de l'orde
  
Per al coneixement de totes les qüestions que suscite el desplegament de la present orde serà competent la Conselleria d'Infraestructures i Transport.
  
La Conselleria d'Infraestructures i Transport es reserva el dret de realitzar totes les inspeccions tècniques i administratives que considere necessàries a fi de comprovar la correcta execució i eficàcia de les obres. Igualment podrà corregir els errors detectats en els projectes i certificats d'obra.
  
DISPOSICIÓ FINAL I ÚNICA
  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos comptadors des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que ha dictat la present disposició en el termini d'un mes comptador del dia següent de la seua publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és procedent, qualsevol altre que estimen procedent.
  
Valencia 9 de maig de 2005
  
El conseller d'Infraestructures i Transport